Oslo (NTB-Anne M. Gøystdal): Hvis en polsk snekker jobber i Norge, får ikke barnet hans i Polen norsk barnetrygd dersom han er skilt fra barnets mor. Slik bør det ikke være, mener ESA. EFTAs overvåkingsorgan ESA mener begrensningene Norge har for barnetrygd strider mot EØS-avtalen. Onsdag mottok norske myndigheter en siste advarsel om saken. Barne-, likestillings- og inkluderingsdepartementet skal nå se nærmere på ESAs henvendelse. Norge har to måneders frist på å svare. Deretter er det tre mulige utfall: *Norge kan endre sin praksis. *ESA kan godta Norges svar om hvordan ordningen fungerer. *ESA kan bringe saken inn for EFTA-domstolen. Hovedforsørger Personer fra andre EØS-land som jobber i Norge, har rett til barnetrygd til barna sine hvis de ikke mottar slik stønad hjemme. Men det gjelder bare hvis de vanligvis bor sammen med barna i hjemlandet. Barn av foreldre som aldri har bodd sammen, er skilt eller separert, faller utenfor. Slik er reglene også for de norske foreldrene. Barnetrygden går til den barnet bor hos.